Ministrstvo za kmetijstvo, gozdarstvo in prehrano Republike Slovenije, Dunajska 22, 1000 Ljubljana, na podlagi 10. člena Uredbe o izvajanju ukrepa izredna začasna podpora kmetom ter MSP, ki jih je vpliv ruske invazije na Ukrajino še posebej prizadel iz Programa razvoja podeželja Republike Slovenije za obdobje 2014–2020 (Uradni list RS št. 17/23; v nadaljnjem besedilu: uredba), objavlja

**JAVNI RAZPIS ZA UKREP izredna začasna podpora kmetom ter MSP, ki jih je vpliv ruske invazije na Ukrajino še posebej prizadel iz Programa razvoja podeželja Republike Slovenije za obdobje 2014–2020, za nosilce kmetijskih gospodarstev**

**1. OSNOVNI PODATKI O JAVNEM RAZPISU**

|  |  |
| --- | --- |
| **Predmet javnega razpisa:** | Predmet javnega razpisa je izredna začasna podpora kmetijskim gospodarstvom, ki jih je vpliv ruske invazije na Ukrajino še posebej prizadel. Podpora se zagotovi za sektorje sadja, vrtnin, prašičjega mesa oziroma za zaključek naložb. |
| **Razpisana sredstva:** | Višina razpisanih nepovratnih sredstev znaša do vključno 8.500.000 EUR. |
| Sredstva se zagotovijo iz proračunskih postavk Ministrstva za kmetijstvo, gozdarstvo in prehrano Republike Slovenije, in sicer:  – 6.375.000 EUR iz proračunske postavke Program razvoja podeželja 2014–2020 – EU – draginja,  – 2.125.000 EUR iz proračunske postavke Program razvoja podeželja 2014–2020 – slovenska udeležba – draginja.  Delež sredstev iz Evropskega kmetijskega sklada za razvoj podeželja znaša 75 odstotkov, delež sredstev iz proračuna Republike Slovenije pa 25 odstotkov. |
| **Vrsta javnega razpisa:** | ZAPRTI |
| **Začetek vnosa vloge in zaprtje javnega razpisa:** | Vložitev vloge na javni razpis poteka od 20. februarja 2023 do vključno 15. marca 2023, do 12.00 ure. |
| **Cilj ukrepa** **izredna začasna podpora:** | Cilj ukrepa izredna začasna podpora kmetom ter MSP, ki jih je vpliv ruske invazije na Ukrajino še posebej prizadel iz Programa razvoja podeželja Republike Slovenije za obdobje 2014–2020 (v nadaljnjem besedilu: ukrep izredna začasna podpora) je ohranitev ekonomske sposobnosti kmetijskih gospodarstev, zaradi povečanja cene električne energije, mineralnih gnojil, živalske krme in gradbenega materiala. |
| **Informacije o javnem razpisu:** | Informacije o javnem razpisu so dostopne na naslednji povezavi: https://skp.si/aktualno/info-tocke. |

**2. NAMEN PODPORE IN CILJ UKREPA** **IZREDNA ZAČASNA PODPORA**

Namen podpore in cilj ukrepa izredna začasna podpora sta določena v prvem odstavku 4. člena uredbe.

**3. PREDMET PODPORE**

Predmet podpore je določen v 5. členu uredbe.

**4. UPRAVIČENEC**

Upravičenec do podpore je določen v prvem do četrtem odstavku 6. člena uredbe.

**5. POGOJI ZA PRIDOBITEV PODPORE**

Pogoji za pridobitev podpore so določeni v prvem do petem odstavku 7. člena uredbe in v prvem odstavku 15. člena uredbe.

**6. MERILA ZA OCENJEVANJE VLOG NA JAVNI RAZPIS**

1. Merila za ocenjevanje vlog na javni razpis so določena v 8. členu uredbe in podrobneje opredeljena v tem poglavju.

2. V skladu s prvim odstavkom 8. člena uredbe se med vlogami, ki dosežejo vstopni prag 20 % možnih točk, izberejo tiste, ki dosežejo višje število točk po merilih za ocenjevanje vlog, do porabe razpisanih sredstev.

**6.1 Merila za ocenjevanje vlog:**

|  |  |  |
| --- | --- | --- |
| **1.** | **Naslov ali sedež kmetijskega gospodarstva je na območjih z omejenimi možnostmi za kmetijsko dejavnost** - maksimalno število točk  Naslov ali sedež kmetijskega gospodarstva je na območjih z omejenimi možnostmi za kmetijsko dejavnost iz predpisa, ki določa razvrstitev kmetijskih gospodarstev v območja z omejenimi možnostmi za kmetijsko dejavnost, kar je razvidno iz registra kmetijskih gospodarstev na dan oddaje vloge na javni razpis. | **3** |
|  | Naslov ali sedež kmetijskega gospodarstva je v gorskem območju. | **3** |
|  | Naslov ali sedež kmetijskega gospodarstva je v območju z drugimi naravnimi omejitvami. | **2** |
|  | Naslov ali sedež kmetijskega gospodarstva je v območju s posebnimi omejitvami. | **1** |
| **2.** | **Vključenost v ukrep EK, KOPOP, DŽ ali zeleno komponento** - maksimalno število točk  Kmetijsko gospodarstvo je:  – vključeno v ukrep ekološko kmetovanje ali v ukrep kmetijsko-okoljska-podnebna plačila (v nadaljnjem besedilu: ukrep KOPOP) v skladu z uredbo, ki ureja ukrepe kmetijsko-okoljska-podnebna plačila, ekološko kmetovanje in plačila območjem z naravnimi ali drugimi posebnimi omejitvami iz Programa razvoja podeželja Republike Slovenije za obdobje 2014–2020,  – vključeno v ukrep dobrobit živali v skladu z uredbo, ki ureja ukrep dobrobit živali iz Programa razvoja podeželja Republike Slovenije za obdobje 2014–2020 v letu 2022,  – oddalo vlogo za izplačilo plačila za zeleno komponento, v skladu z uredbo, ki ureja sheme neposrednih plačil in uredbo, ki ureja izvedbo ukrepov kmetijske politike za leto 2022.  Podatki o vključenosti v ukrep iz prejšnjega odstavka oziroma o oddani vlogi za izplačilo plačila za zeleno komponento so za kmetijsko gospodarstvo razvidni iz zbirne vloge za leto 2022, v skladu s predpisom, ki ureja izvedbo ukrepov kmetijske politike za leto 2022. | **3** |
|  | Kmetijsko gospodarstvo je vključeno v ukrep ekološko kmetovanje. | **3** |
|  | Kmetijsko gospodarstvo je vključeno v ukrep KOPOP ali v ukrep dobrobit živali. | **2** |
|  | Kmetijsko gospodarstvo je oddalo vlogo za izplačilo plačila za zeleno komponento. | **1** |
|  | Točke iz naslova merila »Vključenost v ukrep EK, KOPOP, DŽ ali zeleno komponento« se ne seštevajo. |  |
| **3.** | **Koeficient razvitosti občin** - maksimalno število točk  Koeficienti razvitosti občin so določeni v prilogi razpisne dokumentacije, pri čemer se upošteva občina, v kateri je naslov oziroma sedež upravičenca: | **3** |
|  | * koeficient razvitosti občin znaša do vključno 1,10, | **3** |
|  | * koeficient razvitosti občin znaša več kot 1,10 do vključno 1,30, | **2** |
|  | * koeficient razvitosti občin znaša več kot 1,30. | **1** |
| **4.** | **SKUPAJ** | **9** |

**7. FINANČNE DOLOČBE**

Finančne določbe so v 9. členu uredbe, razen v osmem odstavku 9. člena uredbe, ter v prvem odstavku 15. člena uredbe.

**8. VLOGA IN POSTOPEK ZA DODELITEV SREDSTEV**

1. Vlaganje vloge na javni razpis in postopek za dodelitev sredstev sta določena v 10. do 13. členu uredbe.

2. Če imata dve ali več vlog na javni razpis enako število točk in razpisana sredstva ne zadoščajo za odobritev vseh teh vlog v celoti, se v skladu s prvim odstavkom 12. člena uredbe vloge na javni razpis odobrijo na podlagi ponderiranja meril za izbor vlog, in sicer:

– naslov ali sedež kmetijskega gospodarstva je na območjih z omejenimi možnostmi za kmetijsko dejavnost: 30 %;

– vključenost v ukrep EK, KOPOP, DŽ ali zeleno komponento: 50 %;

– koeficient razvitosti občin: 20 %.

3. V skladu s 60. členom Uredbe (EU) št. 1306/2013 Evropskega parlamenta in Sveta z dne 17. decembra 2013 o financiranju, upravljanju in spremljanju skupne kmetijske politike in razveljavitvi uredb Sveta (EGS) št. 352/78, (ES) št. 165/94, (ES) št. 2799/98, (EC) No 814/2000, (ES) št. 1290/2005 in (ES) št. 485/2008 (UL L št. 347 z dne 20. 12. 2013, str. 549), zadnjič spremenjene z Izvedbeno uredbo Komisije (EU) 2022/1352 z dne 3. avgusta 2022 o odstopanju glede leta 2022 od člena 75(1), tretji pododstavek, Uredbe (EU) št. 1306/2013 Evropskega parlamenta in Sveta, v zvezi s stopnjo predplačil za neposredna plačila ter ukrepi za razvoj podeželja, povezanimi s površinami in živalmi (UL L št. 204 z dne 4. 8. 2022, str. 1) se vloga na javni razpis zavrne, če se ugotovi, da je upravičenec umetno ustvaril pogoje za izpolnitev zahtev za pridobitev oziroma izplačilo podpore, tako ustvarjeni pogoji pa niso v skladu s ciljem ukrepa izredna začasna podpora.

**9. OBVEZNOSTI UPRAVIČENCA**

Obveznosti upravičenca iz četrtega odstavka 6. člena uredbe so določene v 14. členu uredbe.

**10. IZPLAČILO SREDSTEV**

Izplačilo sredstev je določeno v 17. členu uredbe.

**11. ODREK PRAVICI DO SREDSTEV**

Odrek pravici do sredstev iz odločbe o pravici do sredstev je določen v 18. členu uredbe.

**12. OBJAVA PODATKOV O PREJEMNIKIH SREDSTEV** **IN VARSTVO OSEBNIH PODATKOV**

1. Objava podatkov o prejemnikih sredstev je določena v 19. členu uredbe.

2. V skladu s 13. in 14. členom Uredbe (EU) 2016/679 Evropskega parlamenta in Sveta z dne 27. aprila 2016 o varstvu posameznikov pri obdelavi osebnih podatkov in o prostem pretoku takih podatkov ter o razveljavitvi Direktive 95/46/ES (Splošna uredba o varstvu podatkov) (UL L št. 119 z dne 4. 5. 2016, str. 1), zadnjič popravljena s Popravkom ([UL L št. 127, z dne 23.5.2018, str. 2)](https://eur-lex.europa.eu/legal-content/SL/AUTO/?uri=celex:32016R0679R%2802%29), so informacije za posameznike, katerih osebne podatke bo obdelovala Agencija Republike Slovenije za kmetijske trge in razvoj podeželja, objavljene na njeni spletni strani.

**13. IZVEDBA KONTROL IN NEIZPOLNJEVANJE OBVEZNOSTI TER VIŠJA SILA IN IZJEMNE OKOLIŠČINE**

1. Izvedba kontrol in neizpolnjevanje obveznosti sta določena v 20. členu uredbe.

2. Višja sila in izjemne okoliščine so določene v 21. členu uredbe.

Irena Šinko

ministrica